Հանգստացնու՞մ է այդ ամենը «ցմահ եռյակին», թե ոչ: Կասկածից վեր է, որ իրավիճակը եւ փոխըմբռնումն առանցքային մասով կախված է լինելու անմիջապես Նիկոլ Փաշինյանի հետ շփումներից:Մյուս կողմից, այդ իմաստով մայիսի 14-ը կարող է բավական բարդ լինել նաեւ Փաշինյանի համար, կրկնեմ՝ եթե մայիսի 8-ին ՀՀԿ-ն հանդես չի բերի հերթական, այս անգամ թերեւս իր համար անդառնալի անհամարժեքություն: Փաշինյանը շարժման ընթացքում ցուցաբերել է թե որպես քաղաքական գործիչ հասունացման բարձր տեմպ, թե ինքնատիրապետման բարձր մակարդակ: Այդուհանդերձ, եվրասիական իշխանության երեք «հսկաների» հետ հանդիպումը քաղաքական փորձության այլ մակարդակ է:Կարո՞ղ է լինել տարբերակ, որ Հայաստանում կայացվի հանդիպմանը ոչ թե Նիկոլ Փաշինյանի, այլ հանրապետության նախագահի մասնակցություն: Խնդիրն այստեղ այն է, որ նախագահը կարծես թե չունի դրա սահմանադրական լիազորությունը: Լուծելի՞ է այդ հարցը, թե ոչ:Մյուս կողմից, եթե Նիկոլը գնում է, ապա անհրաժեշտ է բավական մանրակրկիտ պատրաստվածություն, այդ թվում աներկբա է, որ այդ հանդիպումից առաջ կարեւոր է Նիկոլ Փաշինյան-Սերժ Սարգսյան զրույցը, արդեն առանց լրատվամիջոցների: Սերժ Սարգսյանն անկասկած ունի կարեւոր խորհրդատվություն, ընդհուպ ամենանուրբ մանրամասներ, թե ինչպիսի մարդիկ են երեք նախագահները զուտ շփումների մակարդակում: